TVT ปิดเทรด 2.10 บาท เหนือ IPO 5%
TVT ปิดเทรดวันแรก ราคาอยู่ที่ 2.10 บาท บวก 0.10 บาท หรือ 5.00% จากราคาขาย IPO ที่ 2.00 บาท มูลค่าซื้อขายที่ 1.29 พันล้านบาท
8 พ.ค. 2558

ผู้สื่อข่าวรายงานว่า ราคาหุ้นบริษัท ทีวี ธันเดอร์ จำกัด (มหาชน) หรือ TVT ปิดเทรดวันแรก ราคาอยู่ที่ 2.10 บาท บวก 0.10 บาท หรือ 5.00% จากราคาขาย IPO ที่ 2.00 บาท มูลค่าซื้อขายที่ 1.29 พันล้านบาท ขณะที่ดัชนีตลาดหุ้นไทยโดยรวมบวก 12.20%
บล.ทิสโก้ ระบุในบทวิเคราะห์ ประเมินมูลค่าที่เหมาะสมหุ้น TVT อ้างอิง PER ที่ 29 เท่า (ค่าเฉลี่ยของ PER ปี 2015F ที่วิเคราะห์) อยู่ที่ 2.44 บาท และตลาดให้มูลค่าเหมาะสมอยู่ในช่วง 2.5-3.1 บาท โดยมองว่า TVT จะได้ประโยชน์จากการที่ช่อง 3 ตัดบางรายการของ GRAMMY ออกจากผังรายการและปริมาณช่องที่เพิ่มขึ้น ทำให้มีความต้องการ Content เพิ่มขึ้น
ทั้งนี้ TVT ประกอบธุรกิจผลิตรายการโทรทัศน์และรายการบันเทิง โดยแบ่งธุรกิจเป็น 4 ประเภท 1) ธุรกิจโฆษณา ซึ่งเกิดจากการผลิตรายการโทรทัศน์ 2) ธุรกิจบริการ จากการรับจ้างผลิตรายการและการจัดกิจกรรมต่างๆ 3) ธุรกิจบริหารศิลปิน และ 4) ธุรกิจผลิตและจำหน่ายพ็อคเก็ตบุ๊ค โดยจุดเด่นของ TVT คือ รายการมาสเตอร์คีย์ที่อยู่มานานกว่า 20 ปี และรายการ Take Me Out Thailand ซึ่งฉายผ่านทางช่อง 3 รายได้กว่า 98% มาจากการจัดรายการโทรทัศน์และผลิตรวมถึงการจัดกิจกรรม จึงมีมุมมองเชิงบวกต่อผู้ผลิต Content จากแนวโน้มเติบโตสูงของธุรกิจทีวีดิจิตอล
ขณะที โครงการอนาคตของบริษัทมี 3 โครงการ 1) โครงการสร้างสตูดิโอใหม่ บริษัทมีแผนที่จะสร้างสตูดิโอเพิ่ม 3 สตูดิโอเนื้อที่รวม 8 ไร่ โดยคาดว่าจะใช้เงิน 200 ล้านบาท เพื่อรองรับความต้องการรายการโทรทัศน์ที่เพิ่มขึ้น 2) ขยายกำลังการผลิตรายการโทรทัศน์เพื่อที่จะตอบรับความต้องการรายการที่เพิ่มขึ้นและตอบสนองความต้องการของผู้บริโภคให้ครอบคลุมมากขึ้น และ 3) ลงทุนในอุปกรณ์การถ่ายทำซึ่งจะช่วยลดต้นทุนในการจ้างและเช่าอุปกรณ์ในอนาคต